PMIndiaData/PMIndiaSum huggingface dataset:
बिहार दिना निमित्त पंतप्रधानांकडून शुभेच्छा

पंतप्रधान नरेंद्र मोदी यांनी बिहार दिना निमित्त बिहारच्या जनतेला शुभेच्छा दिल्या आहेत. बिहार दिनाच्या, राज्यातल्या सर्व जनतेला खूप खूप शुभेच्छा.गौरवशाली इतिहास आणि समृध्द संस्कृती यासाठी विशेष ओळख असणारा हा प्रदेश विकासाची नवी शिखरे सदैव गाठत राहो, असे पंतप्रधानांनी ट्वीटर वर म्हटले आहे.
जम्मू आणि काश्मीरच्या सौंदर्य आणि आदरातिथ्याबद्दल पंतप्रधानांनी नागरिकांचा प्रतिसाद सामायिक केला

पंतप्रधान नरेंद्र मोदी यांनी जम्मू आणि काश्मीरच्या सौंदर्य आणि आदरातिथ्याबद्दल नागरिकांचा प्रतिसाद सामायिक केला आहे. ज्यात बैसरन, अरु, कोकरनाग, अछबल, गुलमर्ग, श्रीनगर आणि दल सरोवराच्या सौंदर्य याविषयी भाष्य केले आहे. रणजीत कुमार या नागरिकाने केलेल्या ट्विटचा हवाला देत पंतप्रधानांनी 2019 मधील त्यांच्या श्रीनगर भेटीचा एक फोटोही ट्विट केला. नागरिकांच्या ट्विटला उत्तर देताना पंतप्रधानांनी ट्विट केले; “उत्कृष्ट. 2019 मध्ये माझ्या श्रीनगर भेटीचा एक फोटो शेअर करण्याचाही मलाही मोह झाला.”
एनएसएफडीसीच्या प्राधिकृत भागभांडवलात वाढ

राष्ट्रीय मागासवर्गीय वित्त आणि विकास महामंडळ (एनएसएफडीसी) च्या प्राधिकृत भागभांडवलात वाढ करण्याच्या निर्णयाला केंद्रीय मंत्रिमंडळाच्या आज झालेल्या बैठकीत मान्यता देण्यात आली. सामाजिक न्याय आणि सबलीकरण मंत्रालयाच्या अंतर्गत काम करणाऱ्या या महामंडळाचे भागभांडवल 1000 कोटी रुपयांवरुन 1200 कोटी रुपयांपर्यंत वाढवता येणार आहे. भागभांडवलात वृध्दीमुळे मागासवर्गियांमधल्या जास्तीत जास्त आर्थिक दुर्बल घटकांना निधी वितरित करता येणार आहे, तसंच व्यापकता वाढवायलाही मदत होणार आहे. 2015-16 या वर्षासाठी 63000 लाभार्थींपर्यंत पोहोचण्याचं एनएसएफडीसीचं उद्दीष्ट आहे. 32 राज्ये आणि केंद्र शासित प्रदेशात एनएसएफडीसींचं काम चालते. आपली व्याप्ती वाढविण्यासाठी गरज भासल्यास एनएसएफडीसी निवडक सार्वजनिक बँका, क्षेत्रीय ग्रामीण बँका आणि इतर संस्थामार्फतही आपल्या योजनांची अंमलबजावणी करणार आहे.
पंतप्रधानांनी नेताजी सुभाषचंद्र बोस यांच्या जयंतीनिमित्त त्यांना अभिवादन केले

पंतप्रधान नरेंद्र मोदी यांनी नेताजी सुभाषचंद्र बोस यांच्या जयंतीनिमित्त त्यांना अभिवादन केले. पंतप्रधान म्हणाले, “नेताजी सुभाषचंद्र बोस यांच्या जयंतीनिमित्त मी त्यांना अभिवादन करतो. वसाहतवादापासून भारताला मुक्त करण्यात त्यांनी महत्वाची भूमिका पार पाडली होती. नेताजी बोस हे अतिशय बुध्दिमान होते, आणि त्यांनी समाजातील वंचित घटकांच्‍या हिताचा आणि कल्याणाचा नेहमी विचार केला. नेताजी बोस यांच्याशी संबंधित फायली खुल्या करण्याची आणि अनेक दशके प्रलंबित असलेली लोकप्रिय मागणी पूर्ण करण्याची संधी आमच्या सरकारला मिळाली याचे समाधान आहे. नेताजी सुभाषचंद्र बोस यांच्याशी संबंधित फायली http://www.netajipapers.gov.inया संकेत स्थळावर उपलब्ध आहेत.”
पठाणकोट इथल्या दहशतवादी हल्ल्याचा पंतप्रधानांकडून निषेध

पंतप्रधान नरेंद्र मोदी यांनी पठाणकोट इथल्या दहशतवादी हल्ल्याचा तीव्र निषेध केला आहे. मानवतेच्या शत्रूंना, राष्ट्राची प्रगती पाहवत नाही त्यांनी भारतीय लष्कराला नुकसान पोहचवण्याचा प्रयत्न केला आहे. या कारवाई दरम्यान शहीद झालेलया जवानांना पंतप्रधानांनी आदरांजली अर्पण केली आहे. दहशतवादयांचे कुटील मनसुबे यशस्वीपणे उधळून लावल्याबद्दल त्यांनी लष्कराची प्रशंसा केली आहे. म्हैसूरच्या महाराज महाविद्यालयात मैदानात सूत्तूर मठाचे श्री. शिवरात्री राजेंद्र महा स्वामीजी यांच्या शताब्दी समारंभाच्या उद्‌घाटन प्रसंगी पंतप्रधान बोलत होते. या भाषणाचा हा सारांश: आज या पवित्र कार्यक्रमाला मी आलो आहे. देशाच्या जवानांचा, सुरक्षा दलाचा मला अभिमान आहे. मी त्यांचे अभिनंदन करतो. युध्दात, शत्रूराष्ट्रे आपल्या समोरच्या देशाच्या सैन्यावर आघात करण्याचा प्रयत्न करतात. मानवतेच्या शत्रूंनी, ज्याना भारताची प्रगती पाहून त्रास होतो अशा तत्वांनी पठाणकोट इथे हिंन्दुस्थानच्या सैन्य शक्तीवर हवाईदल तळावर हल्ला करण्याचा प्रयत्न केला आहे. शत्रूचे हे कुटील डाव अयशस्वी ठरवल्याबद्दल मी देशाच्या सुरक्षा दलाचे अभिनंदन करतो. ज्या जवानानी हौतात्म्य पत्करले त्यांना माझे प्रणाम. शत्रूचे कुटील डावपेच उधळून लावण्याचे सामर्थ्य आपल्या सुरक्षा दलात आहे असा विश्वास मी देशवासियांना देऊ इच्छितो, या शूर जवानांचे मी अभिनंदन करतो, सुरक्षा दलाचे अभिनंदन करतो अशा समयी संपूर्ण राष्ट्र, आत्मविश्वास, धैर्य, राष्ट्रीय एकतेचा एकमुखाने उच्चार करते तेव्हां शत्रूचे वसतीस्थान नष्ट होते. या संकल्पासह पुढे वाटचाल करुया.
पंतप्रधान नरेंद्र मोदी यांची स्पेनचे पंतप्रधान पेड्रो सांचेझ,यांच्याशी रोम येथील जी.20 शिखर परिषदेच्या पार्श्वभूमीवर भेट

पंतप्रधान नरेंद्र मोदी आणि स्पेनचे पंतप्रधान पेड्रो सांचेझ,यांची दिनांक 31 ऑक्टोबर 2021 रोजी रोम येथील जी.20 शिखर परिषदेच्या पार्श्वभूमीवर भेट झाली. या दोन्ही नेत्यांनी दोन्ही देशांतील वाढत्या द्विपक्षीय व्यापाराचे आणि गुंतवणूकविषयक संबंधांचे, स्वागत केले,ज्यात अलीकडेच एअरबस स्पेनकडून छप्पन C 295 विमाने खरेदी करण्याच्या करारावर केलेल्या स्वाक्षरी करण्यात आली होती, ज्यापैकी 40 विमाने टाटा ॲडव्हान्स सिस्टिम्सच्या सहकार्याने भारतात तयार करण्यात येणार आहेत. त्यांनी ई-मोबिलिटी, क्लीन टेक, प्रगत साहित्य आणि खोल समुद्रातील अन्वेषण यासारख्या नवीन क्षेत्रांमधील द्विपक्षीय सहकार्याचा आणखी विस्तार करण्याचेही यावेळी मान्य केले. पंतप्रधान मोदींनी स्पेनला ग्रीन हायड्रोजन, पायाभूत सुविधा आणि संरक्षण उत्पादन यासह विविध क्षेत्रात गुंतवणूक करण्यासाठी आमंत्रित केले आणि भारताच्या राष्ट्रीय पायाभूत सुविधा पाइपलाइन, मालमत्ता मुद्रीकरण योजना आणि गती शक्ती योजनेचा लाभ घेण्यास सांगितले. दोन्ही नेत्यांनी आगामी सीओपी 26 (COP26) मध्ये भारत-युरोपीय महासंघाचे संबंध वाढविणे तसेच हवामान बदल संदर्भात कृती करणे आणि प्राधान्यांने सहकार्य करणे यावर चर्चा केली. अफगाणिस्तान आणि इंडो-पॅसिफिकसह परस्पर हिताच्या प्रादेशिक आणि जागतिक मुद्द्यांवरही त्यांनी विचारांची देवाणघेवाण केली. पंतप्रधान मोदी पुढील वर्षी पंतप्रधान सांचेझ यांचे भारतात स्वागत करण्यास उत्सुक आहेत.
जागतिक फिजिओथेरपिस्ट दिनानिमित्त फिजिओथेरपिस्टच्या परिश्रमांची पंतप्रधानांकडून प्रशंसा

नवी दिल्ली, 8 सप्टेंबर 2022 लोकांच्या आरोग्याचे रक्षण करण्यात महत्वाची भूमिका बजावणाऱ्या सर्व फिजिओथेरपिस्टच्या परिश्रमांची पंतप्रधान नरेंद्र मोदी यांनी प्रशंसा केली आहे. पंतप्रधानांनी आपल्या ट्वीटर संदेशात म्हटले आहे; “आज, जागतिक फिजिओथेरपिस्ट दिनी, लोकांच्या आरोग्याचे रक्षण करण्यात महत्वाची भूमिका बजावणाऱ्या सर्व फिजिओथेरपिस्टच्या परिश्रमांचे मी कौतुक करतो. फिजिओथेरपी लोकप्रिय करण्यासाठी आणि त्याच्या आधुनिकीकरणासाठी आपण प्रयत्न करत राहू.”
भारतीय परराष्ट्र सेवेच्या अधिकारी प्रशिक्षणार्थींनी पंतप्रधानांची भेट घेतली

भारतीय परराष्ट्र सेवेच्या 2016 च्या तुकडीतील 41 अधिकारी प्रशिक्षणार्थींनी आज पंतप्रधान नरेंद्र मोदी यांची भेट घेतली. यावेळी आपले विचार मांडताना पंतप्रधानांनी परराष्ट्र सेवेच्या अधिकाऱ्यांना सर्व माहितीचे ज्ञान असावे तसेच जागतिक दृष्टीकोनातून विचार करावा या गरजेवर भर दिला. त्यांनी अधिकारी प्रशिक्षणार्थींना अन्य सेवेतील त्यांच्या वर्गमित्रांच्या संपर्कात राहण्याचे आवाहन केले जेणेकरुन देशांतर्गत घडामोडींबाबत त्यांना माहिती मिळेल. पंतप्रधान म्हणाले की, भारतात उज्वल भविष्य आहे यावर जगाचा विश्वास असून भारताच्या वाढत्या
पंतप्रधानांचे गुरुदेव टागोर यांना जयंतीनिमित्त वंदन

पंतप्रधान नरेंद्र मोदी यांनी गुरुदेव रवींद्रनाथ टागोर यांना त्यांच्या जयंतीनिमित्त आदरांजली वाहिली आहे. ट्वीट संदेशात पंतप्रधान म्हणाले: “टागोर जयंतीनिमित्त, मी गुरुदेव टागोर यांना वंदन करतो. त्यांचे अनुकरणीय आदर्श आपल्याला त्यांच्या स्वप्नातील भारताची निर्मिती करण्यासाठी शक्ती आणि प्रेरणा देत राहतील.”
भारत सेवा व्यापारात अल्प विकसित देशांना जागतिक व्यापार संघटनेत प्राधान्य देणार

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने, भारताकडून सेवा व्यापारात अल्प विकसित देशांना जागतिक व्यापार संघटनेत प्राधान्य देण्याबाबतच्या अधिसूचनेला आज मंजुरी दिली. भारत खालील गोष्टींसंदर्भात सेवा व्यापारात अल्प विकसित देशांना प्राधान्य देण्याबाबत अधिसूचित करेल. 1) गॅटस्‌चे कलम 16 वे 2) तांत्रिक सहकार्य आणि क्षमता निर्मिती 3) भारतीय व्यापार आणि रोजगार व्हिसासाठी अर्ज करणाऱ्या अल्पविकसित देशांच्या अर्जदारांना व्हिसा शुल्क माफी हे प्राधान्य भारताकडून अधिसूचना जारी केल्याच्या तारखेपासून पुढील 15 वर्षे वैध मानले जाईल. भारताकडून सेवा व्यापारात करण्यात आलेल्या उदार प्रस्तावाला अल्पविकसित देशांची सदिच्छा मिळायला हवी. शुल्कमुक्त भाडे प्राधान्य योजनेच्या रुपात वस्तू व्यापार क्षेत्रात भारताने यापूर्वीच आकर्षक प्रस्ताव ठेवला आहे. सेवा व्यापारात समान उदार प्रस्तावामुळे भारताला अल्प विकसित देशांच्या मुद्यांवर आपले अव्वल स्थान सुरक्षित ठेवण्यात आणि त्याला बळ देण्यात मदत मिळेल. एवढेच नाही, जागतिक व्यापार संघटनेच्या दोहा फेरीतील विकास आयामाच्या पार्श्वभूमीवर, भारताने सेवा व्यापारात अल्प विकसित देशांसमोर उदार प्रस्ताव ठेवणे महत्वाचे आहे. अनेक अल्पविकसित देश दक्षिण आशियातील आहेत तर बहुतांश आफ्रिकेतील आहेत, ज्यांच्याबरोबर भारताने आपले विशेष संबंध प्रस्थापित केले आहेत. भारताकडून सेवा व्यापारातील प्राधान्यामुळे व्हिसा शुल्क माफीचे दरवर्षी 6.5 कोटी रुपये आणि अल्प विकसित देशांच्या अर्जदारांना व्यवस्थापन प्रशिक्षण आणि तांत्रिक सल्लागार अभ्यासक्रम उपलब्ध करून देण्यासाठी वार्षिक 2.5 कोटी ते 3 कोटी रुपये खर्च उचलावा लागणार आहे. गॅटस्‌च्या कलम 16 अंतर्गत प्रस्तावाचा थेट परिणाम होणार नाही. पार्श्वभूमी जागतिक व्यापार संघटनेच्या जनादेशानुसार, अल्प विकसित देशांना सेवा व्यापारात प्राधान्य देताना, जागतिक व्यापार संघटनेच्या मंत्रीस्तरीय परिषदेतील निर्णय आणि अल्प विकसित देश, विकसित देश आणि विकसनशील देशांनी केलेली विनंती यांचा स्वेच्छेने विचार केला जावा.
इंडोसॅन-भारत स्वच्छता परिषदेच्या उद्‌घाटनात पंतप्रधानांचे भाषण

पंतप्रधान नरेंद्र मोदी यांनी आज नवी दिल्ली इथे इंडोसॅन-भारत स्वच्छता परिषदेच्या उद्‌घाटनात भाषण केले. कोणालाही घाण किंवा अस्वच्छ परिसर आवडत नाही, मात्र स्वच्छतेची सवय अंगी बाणायला काही प्रयत्न करावे लागतात, असे ते म्हणाले. स्वच्छतेच्या मुद्यांवर मुले अधिक जागरुक होत आहेत. स्वच्छता अभियान जनतेच्या जीवनाला स्पर्श करत असल्याचे यावरुन दिसून येते. स्वच्छतेला प्रोत्साहन देण्यासाठी शहरे आणि नगरांमध्ये सुदृढ स्पर्धा लागलेली दिसत असल्याचे पंतप्रधान म्हणाले. माध्यमांनी बजावलेल्या सकारात्मक भूमिकेचे त्यांनी कौतुक केले. माझ्यापेक्षा स्वच्छतेविषयी अधिक काळजी कोणाला असेल तर ती माध्यमांना आहे, असे पंतप्रधान म्हणाले. स्वच्छता ही अर्थसंकल्पीय तरतुदीतून साध्य करावयाची बाब नाही तर ती लोकचळवळ झाली पाहिजे, असे त्यांनी सांगितले. गुलामगिरीपासून आपल्याला मुक्तता देण्यासाठी महात्मा गांधींनी सत्याग्रह पुकारला याची आठवण करुन देत पंतप्रधान म्हणाले की, अस्वच्छतेपासून भारत मुक्त करण्यासाठी स्वच्छाग्रहाची गरज आहे. प्रदीर्घ काळापासून पुनर्वापर आणि पुनर्प्रक्रिया या आपल्या सवयी आहेत. त्यांना आता अधिक तंत्रज्ञानाची जोड देण्याची गरज त्यांनी व्यक्त केली. पुरस्कार विजेत्यांचे विशेषत: लोकसहभागातून यशस्वी ठरलेल्यांचे पंतप्रधानांनी अभिनंदन केले.
पंडित दीनदयाळ उपाध्याय यांच्या पुण्यतिथीनिमित्त पंतप्रधानांनी केले अभिवादन

पंडित दीनदयाळ उपाध्याय यांच्या पुण्यतिथीनिमित्त पंतप्रधान नरेंद्र मोदी यांनी त्यांना अभिवादन केले. पंडित दीनदयाळ उपाध्याय यांच्या पुण्यतिथीनिमित्त त्यांचे पुण्यस्मरण करत आहे. गरीब, वंचित आणि आपल्या गावांची सेवा करण्याची त्यांची कटिबद्धता नेहमीच आपल्याला प्रेरणा देईल, असे पंतप्रधानांनी म्हटले आहे.
ईशान्य औद्योगिक विकास योजना 2017 ला केंद्रीय मंत्री मंडळाची मान्यता

3000 कोटी रुपयांच्या आराखड्यासह,ईशान्य औद्योगिक विकास योजना 2017 ला मार्च 2020 पर्यंत केंद्रीय मंत्री मंडळाने मान्यता दिली आहे. मार्च 2020 पूर्वी योजनेचे मुल्यांकन करून उर्वरित काळासाठी सरकार आवश्यक निधीची तरतूद करेल.या आधीच्या दोन योजनांचे एकत्रीकरण करून विस्तृत आराखडा असलेली ही ईशान्य औद्योगिक विकास योजना आहे. तपशील ईशान्ये कडच्या राज्यात रोजगाराला विशेषतः सूक्ष्म लघु आणि मध्यम उद्योग क्षेत्राला, या योजनेद्वारे चालना मिळावी असा सरकारचा उद्देश आहे. रोजगार निर्मितीसाठी सरकार विशिष्ट प्रोत्साहनही देत आहे.सरकारच्या एखाद्या योजने अंतर्गत, एखाद्या अथवा आणखी काही घटकाच्या लाभासाठी पात्र औद्योगिक युनिटही या योजनेच्या इतर घटकाच्या लाभासाठी विचारात घेतले जातील. या योजनेअंतर्गत, सिक्कीम सह ईशान्येकडील राज्यात उभारण्यात येणाऱ्या नव्या औद्योगिक युनिट्सना याप्रमाणे प्रोत्साहन देण्यात येईल- पत लाभासाठी केंद्रीय गुंतवणूक प्रोत्साहन यंत्रसामग्रीतल्या गुंतवणुकीच्या 30% प्रती युनिट प्रोत्साहन जास्तीत जास्त 5 कोटीरुपये केंद्रीय व्याज प्रोत्साहन युनिटने व्यापारी उत्पादनाला सुरवात केल्याच्या तारखे पासून पहिल्या पाच वर्षासाठी पात्र बँका/ वित्तीय संस्थांनी दिलेल्या कार्यकारी भांडवली ऋणावर 3% केंद्रीय सर्वंकष विमा प्रोत्साहन युनिटने व्यापारी उत्पादनाला सुरवात केल्याच्या तारखे पासून पहिल्या पाच वर्षासाठी इमारत आणि यंत्र सामग्रीच्या विमा हप्त्याची 100 % भरपाई वस्तू आणि सेवा कर भरपाई युनिटने व्यापारी उत्पादनाला सुरवात केल्याच्या तारखे पासून पहिल्या पाच वर्षासाठी केंद्र सरकारच्या सी जी एस टी आणि आय जी एस टी ची भरपाई प्राप्ती कर भरपाई युनिटने व्यापारी उत्पादनाला सुरवात केल्याच्या वर्षापासून पहिल्या पाच वर्षासाठी प्राप्ती कराच्या केंद्राच्या वाट्याची भरपाई वाहतूक प्रोत्साहन · तयार मालाची रेल्वेने वाहतूक केल्यास सध्या मिळणाऱ्या अनुदानासाहित, वाहतूक खर्चाच्या 20% · देशांतर्गत जलमार्ग प्राधिकरणा मार्फत वाहतूक केल्यास वाहतूक खर्चाच्या २०%. · उत्पादन स्थळाजवळच्या विमानतळापासून ते देशातल्या कोणत्याही विमानतळापर्यंत नाशिवंत मालाची वाहतूक केल्यास विमान भाड्याच्या 33% रोजगार प्रोत्साहन कर्मचारी भविष्य निर्वाह निधीसाठी, मालकाच्या योगदानाच्या3.67% सरकार भरणार, याशिवाय पी एम आर पी वाय साठी 8.33 ईपी एफ योगदानही सरकार भरणा या सर्व लाभांसाठी प्रती युनिटकमाल मर्यादा 200 कोटी रुपये राहील. नव्याने जाहीर केलेली योजना ईशान्येकडील राज्यात औद्योगिकरणाला प्रोत्साहन देईल तसेच उत्पन्न आणि रोजगार निर्मितीला चालना देईल.
26/11 च्या मुंबई दहशतवादी हल्ल्यातील मृतांना पंतप्रधानांनी वाहिली आदरांजली

पंतप्रधान नरेंद्र मोदी यांनी 26/11 च्या मुंबई दहशतवादी हल्ल्यात बळी पडलेल्यांना आदरांजली वाहिली आहे. “मुंबईमधील 26/11 च्या दहशतवादी हल्ल्यात बळी पडलेल्यांना श्रद्धांजली. मृतांच्या कुटुंबियांसोबत संपूर्ण देश ठामपणे उभा आहे. मुंबई हल्ल्याच्या वेळी दहशतवाद्यांशी निधड्या छातीने लढा देणारे आमचे पोलीस आणि सुरक्षादल यांच्यासमोर संपूर्ण देश नतमस्तक आहे” असे पंतप्रधानांनी म्हटले आहे.
आयर्लंडचे “ताओइसीच” म्हणून पदभार स्वीकारणारे लिओ वराडकर यांचे पंतप्रधानांकडून अभिनंदन

आयर्लंडचे “ताओइसीच” म्हणून पदभार स्वीकारणारे मूळ भारतीय वंशाचे लिओ वराडकर यांचे पंतप्रधान नरेंद्र मोदी यांनी अभिनंदन केले आहे. “आयर्लंडचे “ताओइसीच” पदाचा कार्यभार स्वीकारल्याबद्दल अभिनंदन! भारत आणि आयर्लंड यांच्यातील संबंध भविष्यात मजबूत करण्यासाठी एकत्रित काम करावे यासाठी आपल्या भेटीसाठी उत्सुक आहे” असे पंतप्रधानांनी अभिनंदनपर पाठवलेल्या संदेशात म्हटले आहे.
राष्ट्रीय पत्रकार दिनानिमित्त आयोजित समारंभाला पंतप्रधानांची उपस्थिती

राष्ट्रीय पत्रकार दिनानिमित्त प्रेस काउन्सील ऑफ इंडियातर्फे आयोजित समारंभाला पंतप्रधान मोदी उपस्थित राहिले. प्रेस काउन्सील ऑफ इंडियाच्या सुवर्णमहोत्सवाचा सोहळाही यावेळी आयोजित करण्यात आला. यावेळी बोलताना पंतप्रधानांनी पत्रकारांच्या स्वातंत्र्याच्या महत्त्वावर भर देत पत्रकारिता स्वयं नियामक असावी, त्यात कोणताही बाह्य हस्तक्षेप किंवा नियमन असू नये, असे मत व्यक्त केले. देशाच्या काही भागात अलिकडेच पत्रकारांची हत्या झाल्याबद्दल पंतप्रधानांनी चिंता व्यक्त केली. सत्य प्रकाशात आणण्यासाठी धडपडणाऱ्या पत्रकारांची हत्या होणे गंभीर असल्याचेही त्यांनी नमूद केले.
पंतप्रधान नरेंद्र मोदी यांनी  जर्मनीच्या चान्सेलर  यांच्याशी  दूरध्वनीद्वारे साधला  संवाद

पंतप्रधान नरेंद्र मोदी यांनी आज जर्मनीच्या चान्सेलर एंजला मर्केल यांच्याशी दूरध्वनीद्वारे संवाद साधला. दोन्ही नेत्यांनी, कोविड-19 महामारी, या संदर्भात आपापल्या देशातली यासंदर्भातली स्थिती आणि या आरोग्य समस्येशी लढा देण्यासाठी आंतरराष्ट्रीय सहयोगाचे महत्व याबाबत चर्चा केली. या महामारीत आवश्यक औषधांची आणि औषधी उपकरणाची अपुरी उपलब्धता याबाबत चर्चा करून या संदर्भात सहकार्याचे मार्ग शोधण्यासाठी या नेत्यांनी मान्यता दर्शवली. कोविड -19 महामारी, आधुनिक इतिहासातले महत्वाचे वळण असून,मानवतेच्या कल्याणासाठी,जागतिकीकरणाचा नवा दृष्टीकोन निर्माण करण्याची संधी देऊ करत आहे या पंतप्रधानांच्या मताशी, जर्मनीच्या चान्सेलरनी सहमती दर्शवली. जगभरातल्या लोकांसाठी,सुलभ योगक्रिया आणि रोग प्रतिकारक आयुर्वेदिक उपाय या संदर्भात भारताच्या पुढाकाराबाबत पंतप्रधानांनी जर्मनीच्या चान्सेलरना माहिती दिली. सध्याच्या विशेषतः लॉक डाऊनच्या परिस्थितीत,मानसिक आणि शारीरिक आरोग्य तंदुरुस्त राखण्यासाठी या बाबी अतिशय उपयुक्त ठरतील असे त्या म्हणाल्या.
भारत-ब्रिटन यांच्यातल्या ऊर्जा क्षेत्रातील सहकार्याबाबतच्या सामंजस्य कराराला सरकारची मंजुरी

भारत आणि ब्रिटन यांच्यात ऊर्जा क्षेत्रातील सहकार्याबाबतच्या सामंजस्य करारावर स्वाक्षरी करण्याची केंद्रीय मंत्रिमंडळाने पूर्वलक्षी प्रभावाने मंजुरी दिली. या कराराअंतर्गत सहकार्य करण्यात येणाऱ्या क्षेत्रांमध्ये, बाजार सुधारणा, वीज पुरवठा आणि वितरणामध्ये नियामक व्यवस्था आणि स्पर्धा, पुनर्नवीकरणीय ऊर्जेच्या वापरासाठी प्रोत्साहन आणि पुनर्नवीकरणीय ऊर्जा ग्रिडशी जोडणे यांचा समावेश आहे. त्याचप्रमाणे, औद्योगिक ऊर्जा कार्यक्षमता आणि वाहन इंधन कार्यक्षमतेसह ऊर्जा कार्यक्षमता धोरण आणि व्यवस्था, अपतटीय पवन ऊर्जा आणि सौर ऊर्जा, स्मार्ट ग्रिड, ऊर्जेची साठवणूक, नवीन ऊर्जा तंत्रज्ञान, पुनर्नवीकरणीय ऊर्जा संस्थांची क्षमता निर्मिती, ऑफ ग्रिड पुनर्नवीकरणीय ऊर्जा सेवा आणि समुद्राच्या लाटांपासून ऊर्जानिर्मिती या अन्य क्षेत्रांतही सहकार्य करण्याचा उद्देश आहे. हा सामंजस्य करार तांत्रिक सहकार्यासाठी एक अनुकूल आराखडा प्रदान करेल, ज्यात ब्रिटनने पुढाकार घेतलेल्या संबंधित प्रकल्पांच्या माध्यमातून परस्पर सहमतीद्वारे वस्तू स्वरुपात अनुदान आणि अन्य सहाय्य यांचा समावेश असेल. ऊर्जा सुरक्षा आणि पुरवठयाची विश्वासार्हता सुधारण्यासाठी हा कार्यक्रम केंद्र आणि राज्य पातळीवर काम करेल आणि ऊर्जेचा वापर सुधारण्याबरोबरच शाश्वत आर्थिक विकास सुकर करेल.
अनिल माधव दवे यांच्या निधनामुळे पंतप्रधानांना शोक

केंद्रीय पर्यावरण, वन आणि हवामान बदल खात्याचे राज्यमंत्री (स्वतंत्र कार्यभार) अनिल माधव दवे यांच्या निधनामुळे आपल्याला तीव्र दु:ख झाल्याची शोकभावना पंतप्रधान नरेंद्र मोदी यांनी व्यक्त केली आहे. “ माझे स्नेही आणि आदरणीय सहकारी पर्यावरण मंत्री अनिल माधव दवेजी यांच्या आकस्मात निधनामुळे मला खूप मोठा धक्का बसला आहे. पर्यावरण संवर्धनाचे कार्य मोठया धडाडीने करणाऱे अनिल माधव दवेजी “समर्पित लोकसेवक” म्हणून चिरंतन स्मरणात राहतील. काल सायंकाळी उशीरापर्यंत अनिल माधव दवेजी यांच्याशी मी वेगवेगळे विषय, समस्या याबाबत चर्चा केली होती. दवेजी यांच्या निधनामुळे माझे व्यक्तिगत नुकसान झाले आहे.” असे पंतप्रधानांनी शोकसंदेशात म्हटले आहे.
पंतप्रधान नरेंद्र मोदी यांनी केले स्वच्छ भारत दिवस 2019 चे उद्‌घाटन

पंतप्रधान नरेंद्र मोदी यांनी आज अहमदाबाद येथे स्वच्छ भारत दिवस 2019 चा शुभारंभ केला. त्यांनी महात्मा गांधींच्या 150 व्या जयंती निमित्त काढलेले टपाल तिकिट आणि चांदीच्या नाण्याचे विमोचन केले तसेच स्वच्छ भारत पुरस्कारांचे वितरणही केले. साबरमती आश्रमात पंतप्रधानांनी महात्मा गांधींना आदरांजली अर्पण केली. पंतप्रधानांनी मगन निवासला (चरखा दालन) भेट दिली आणि तिथे उपस्थित मुलांशी संवाद साधला. संपूर्ण जग महात्मा गांधींची 150 वी जयंती साजरी करत असून काही दिवसांपूर्वी संयुक्त राष्ट्रांनी केलेल्या गांधीजींच्या टपाल तिकिटाच्या विमोचनामुळे हा दिवस अधिक उल्लेखनीय झाल्याचे ते म्हणाले. आपल्या आयुष्यात साबरमती आश्रमाला भेट देण्याच्या अनेक संधी आल्या असून आजच्या प्रमाणेच त्या सर्व भेटींमध्ये नवीन ऊर्जा मिळाल्याचे त्यांनी सांगितले. आज गावांनी उघड्यावर शौच मुक्त झाल्याचे जाहीर केल्याचे सांगून पंतप्रधानांनी गावकरी, सरपंच तसेच स्वच्छतेसाठी कार्य करणाऱ्या सर्वांचे अभिनंदन केले. कोणतेही वय, सामाजिक आणि आर्थिक स्थान याच बंधन न बाळगता प्रत्येकाने स्वच्छता, आत्मसन्मान आणि आदर या साठीच्या वचनाप्रती आपले योगदान दिले आहे असे पंतप्रधान म्हणाले. आज संपूर्ण जग 60 कोटी लोकसंख्येला 60 महिन्यात 11 कोटीहून अधिक शौचालय सुविधा पुरवठ्याबद्दल चकित झाल्याचे तसेच आपल्याला मिळालेल्या यशाबद्दल आश्चर्यचकित झाल्याचे त्यांनी स्पष्ट केले. लोक सहभाग आणि स्वच्छेने केलेले काम स्वच्छ भारत अभियानाची वैशिष्ट्य असून या मोहिमेच्या यशाचे कारण आहोत असे पंतप्रधानांनी सांगितले. या मोहिमेला संपूर्ण पाठिंबा दिल्याबद्दल त्यांनी संपूर्ण देशाचे आभार मानले. लोक सहभागावर भर देत पंतप्रधान म्हणाले की जल जीवन उपक्रम तसेच 2022 पर्यंत केवळ एकदाच वापरात येणाऱ्या प्लॅस्टीकचे उच्चाटन यासारख्या सरकारच्या महत्वपूर्ण पुढाकारासाठी एकत्रित प्रयत्न अत्यावश्यक आहोत. महात्मा गांधींची स्वप्न साकार करण्यासाठी आपले सरकार कटीबद्ध असल्याचे पंतप्रधानांनी सांगितले. समाजाच्या तळागाळापर्यंत विकास पोहोचवणे, स्वत:वर विश्वास असणे, राहणीमानात सुधारणा याबाबत सरकारने उचललेल्या पावलांची त्यांनी माहिती दिली. देशाच्या विकासासाठी शपथ घेण्याचे आवाहन करून शपथपूर्तीसाठी कार्य करण्याचे आवाहन पंतप्रधानांनी केले. अशा 130 कोटी शपथांमुळे प्रचंड मोठा बदल घडून येऊ शकतो असे पंतप्रधानांनी सांगितले.
जपानमधील भारतीय समुदायाशी पंतप्रधानांनी साधला संवाद

नवी दिल्ली, 23 मे 2022 जपानमधील भारतीय समुदायाच्या 700 पेक्षा अधिक सदस्यांशी पंतप्रधान नरेंद्र मोदी यांनी 23 मे 2022 रोजी संवाद साधला. या कार्यक्रमापूर्वी, पंतप्रधानांनी भारत आणि जपानदरम्यान सांस्कृतिक आणि सामाजिक देवाणघेवाण करण्यास प्रोत्साहनपर काम करणाऱ्या व्यक्तींच्या भेटी घेतल्या. यामध्ये इंडोलॉजिस्ट म्हणजे भारताच्या इतिहास-संस्कृती-तत्त्वज्ञान आदींचा अभ्यास करणारे लोक, खेळाडू आणि कलाकार यांचा समावेश होता. तसेच जपानमधील ‘प्रवासी (अनिवासी) भारतीय पुरस्कार‘ विजेत्या लोकांच्या भेटीही त्यांनी घेतल्या. जपानमधील भारतीय समुदायात चाळीस हजारापेक्षा अधिक लोकांचा समावेश आहे. भारतीय समुदायाच्या व्यक्तींकडील कौशल्ये, प्रतिभा आणि उद्योजकता या गुणांचे व मातृभूमीशी जिव्हाळ्याचे नाते जपण्याच्या वृत्तीचे पंतप्रधानांनी कौतुक केले. स्वामी विवेकानंद आणि गुरुदेव रवींद्रनाथ टागोर यांचे दाखले देऊन पंतप्रधानांनी भारत आणि जपानदरम्यानच्या सखोल सांस्कृतिक संबंधांचे ठाशीवपणे गुणगान केले. तसेच, गेल्या काही वर्षांत भारतात घडून आलेल्या विविध सामाजिक-आर्थिक घडामोडी व सुधारणा- त्यांनी अधोरेखित केल्या. यामध्ये विशेषत्वाने पायाभूत सुविधा, प्रशासन, हरित विकास आणि डिजिटल क्रांती या क्षेत्रांतील प्रगतीचा समावेश होता. ‘भारत चलो, भारत से जुडो‘ म्हणजेच ‘भारतात या, भारताशी जोडून घ्या‘ या मोहिमेत सहभागी होऊन ती पुढे चालविण्याचे आवाहनही त्यांनी भारतीय समुदायाला केले.’
सामाजिक, आर्थिक, औद्योगिक आणि प्रादेशिक विकास कार्यक्रम क्षेत्रात नीति आयोग आणि रशियन महासंघाच्या आर्थिक विकास मंत्रालय यांच्यातील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने सामाजिक, आर्थिक, औद्योगिक आणि प्रादेशिक विकास कार्यक्रम क्षेत्रात नीति आयोग आणि रशियन महासंघाच्या आर्थिक विकास मंत्रालय यांच्यातील सामंजस्य करारावर स्वाक्षरी करायला मंजुरी दिली. सामाजिक, आर्थिक, औद्योगिक आणि प्रादेशिक विकास कार्यक्रमाची आणि धोरणांची अंमलबजावणी करण्यासाठी सहकार्याच्या संधींचा शोध घेणे हा या कराराचा उद्देश आहे. परस्परांचे सामर्थ्य, बाजार, तंत्रज्ञान, धोरणे आदी जाणून घेण्यासाठी अनुकूल वातावरण आणि चौकट उपलब्ध करून देण्याची तरतूद यात आहे. सामंजस्य करारात पुढील क्षेत्रातील सहकार्याचा समावेश आहे: (i) परस्‍पर हिताशी संबंधित संयुक्‍त शोध प्रकल्प चालवणे (ii) परस्पर हिताच्या मुद्द्यांशी संबंधित सरकारी धोरणे आणि विकास कार्यक्रमाबाबत माहिती आणि शोधकार्याचे आदान-प्रदान (iii) संयुक्‍त आयोजनात सहभागी होण्यासाठी दोन्ही देशाच्या तज्ञांचे दौरे (iv) दोन्ही देशांच्या सहमतीच्या कार्यक्रमांवर चर्चासत्रे, परिषदा आणि बैठकांचे आयोजन (v) दोन्ही देशांच्या परस्पर सहमतीनुसार सहकार्याचे अन्य मार्ग
एक्झाम वॉरियर्ससाठी पंतप्रधानांनी सल्ल्याच्या चित्रफिती केल्या सामाईक

नवी दिल्ली, 31 मार्च 2022 उद्या आयोजित परीक्षा पे चर्चा 2022 च्या पूर्वसंध्येला विद्यार्थी आणि त्यांच्या पालकांसाठी पंतप्रधान नरेंद्र मोदी यांनी चित्रफितींद्वारे सूचनांची शृंखला सामाईक केली आहे. त्यांच्या यूट्यूब वाहिनीवर सामायिक केलेल्या या चित्रफितींमध्ये विद्यार्थी जीवनाशी संबंधित विशेषत: परीक्षांशी संबंधित अनेक समस्यांसंदर्भातील निराकरणाचा समावेश आहे. या गेल्या काही वर्षांच्या परिक्षा पे चर्चा मधील खास सूचना आहेत या चित्रफिती खालीलप्रमाणे : स्मरणशक्तीच्या सामर्थ्याविषयी विद्यार्थी जीवनात तंत्रज्ञानाची भूमिका मुले केवळ आई-वडिलांची अपूर्ण स्वप्ने पूर्ण करण्यासाठी असतात का? नैराश्याचा सामना कसा करावा? नैराश्यापासून सावध रहा परीक्षांकडे बघण्याचा योग्य दृष्टिकोन मोकळ्या वेळेचा सर्वोत्तम वापर कोणाशी स्पर्धा करायची एकाग्रता कशी वाढवायची? लक्ष केंद्रित करण्यासाठी लक्ष विचलीत करणे ध्येय निश्चित करणे आणि ते साध्य करणे शैक्षणिक तुलना आणि सामाजिक परिस्थिती योग्य करिअरची निवड प्रगती पुस्तक किती महत्त्वाचे आहे? अवघड विषय कसे हाताळायचे? जनरेशन गॅप कसा कमी करायची ? वेळ व्यवस्थापनाची गुपिते परीक्षा सभागृहामधील आणि बाहेरील आत्मविश्वास आव्हानांचा सामना करा आणि स्वतःला विशेष बनवा आदर्श बना
जपानचे पंतप्रधान शिंझो ॲबे यांच्या फेर निवडीबद्दल पंतप्रधानांनी केले अभिनंदन

जपानमध्ये रविवारी झालेल्या निवडणूकीत पंतप्रधानपदी फेर निवड झाल्याबद्दल जपानचे पंतप्रधान शिंझो ॲबे यांचे पंतप्रधान नरेंद्र मोदी यांनी अभिनंदन केले आहे. “निवडणुकीतील विजयाबद्दल माझे परममित्र शिंझो ॲबे यांचे हृदयपूर्वक अभिनंदन त्यांच्यासोबत भारत आणि जपान संबंध अधिक दृढ होतील असा मला विश्वास वाटतो”, असे पंतप्रधानांनी म्हटले आहे.
लिगो-इंडिया मेगा विज्ञान प्रस्तावाला केंद्रीय मंत्रिमंडळाची तत्वत: मान्यता

पंतप्रधान नरेंद्र मोदी यांच्या अध्यक्षतेखाली केंद्रीय मंत्रीमंडळाने, गुरुत्वाकर्षण लहरींवरील संशोधनाच्या लिगो-इंडिया मेगा प्रस्तावाला आज तत्वत: मंजूरी दिली. लिगो-इंडिया प्रकल्प (लेझर इंटफेरोमिटर ग्रॅव्हीएशन्ल “ वेव्ह ऑबझरव्हेटरी इन इंडिया) हा अणु ऊर्जा आणि विज्ञान व तंत्रज्ञान विभागाद्वारे राबवण्यात येणार आहे. गुरुत्वाकर्षण लहरीच्या संशोधनाला मान्यता देणे म्हणजेच विश्वाच्या गर्भातील अजून काही गूढ रहस्य उकलण्यासाठी एक खिडकी खुली करण्यासारखे आहे. लिगो इंडिया प्रकल्प अमेरिकेतल्या लिगो प्रयोगशाळेच्या सहाय्याने भारतात अद्ययावत गुरुत्वाकर्षण लहरी वेधशाळेची स्थापना करणार आहे. हा प्रकल्प वैज्ञानिक आणि अभियंत्यांना गुरुत्वाकर्षण लहरींच्या क्षेत्रात अनेक अभूतपूर्व संधी उपलब्ध करुन देऊन जगाच्या नेतृत्वाला खगोलशास्त्रीय व्यासपीठावर घेऊन जातील. लिगो इंडिया भारतीय उद्योगाला आधुनिक तंत्रज्ञानातल्या नवीन संधी उपलब्ध करुन देतील. ज्ञानाच्या नवनवीन व्यासपीठाचा शोध लावण्यासाठी हा प्रकल्प भारतीय विद्यार्थ्यांना प्रेरणा देईल आणि देशाच्या वैज्ञानिक संशोधनात मोलाचे योगदान देईल.